Temeljem članaka 48. Zakona o lokalnoj i područnoj (regionalnoj) samoupravi („Narodne novine“ br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20) te članka 60. Statuta Grada Delnica („SN GD“ 2/21) Gradonačelnica Grada Delnica donosi

**ODLUKU O NAKNADAMA ZA RAD ČLANOVA RADNIH TIJELA GRADONAČELNIKA**

**Članak 1.**

Odlukom se utvrđuju visina te uvjeti i način stjecanja prava na naknadu za rad članova radnih tijela gradonačelnika.

**Članak 2.**

1. Članovi radnih tijela gradonačelnika imaju pravo na naknadu za svoj rad u iznosu od 14,00 eura neto po održanoj sjednici, a predsjedavajući istih ima pravo na naknadu za svoj rad u iznosu od 27,00 eura neto po održanoj sjednici.
2. Službenici gradskih upravnih tijela Grada Delnica koji su po pozivu dužni prisustvovati sjednicama radnog tijela imaju pravo na naknadu za svoj rad u iznosu od eura 14,00 neto po sjednici.

**Članak 3.**

Članovi radnih tijela gradonačelnika te službenici gradskih upravnih tijela Grada Delnica imaju pravo na naknadu putnih troškova u iznosu od 0,20 eura neto po kilometru za korištenje vlastitog vozila. Naknadu ostvaruju za dolazak na sjednice i za obavljanje poslova iz domene tijela u čijem radu sudjeluju. Pravo na naknadu imaju osobe čije je mjesto prebivališta odnosno boravišta izvan naselja Delnice.

**Članak 4.**

Članovi Povjerenstava za stipendiranje učenika i studenata te članovi Povjerenstva za procjenu programa javnih potreba imaju pravo na naknadu za svoj rad u iznosu od 14,00 eura, a predsjednik 27,00 eura po održanoj sjednici.

**Članak 5.**

Sredstva za isplatu naknada propisanih ovom Odlukom osiguravaju se u Proračunu Grada Delnica.

Isplatu naknada propisanih ovom Odlukom provodi Odjel gradske uprave za financije i projekte temeljem službene evidencije i naloga za isplatu naknade do 20. u mjesecu za sjednice održane u proteklom mjesecu.

**Članak 6.**

Ova Odluka stupa na snagu danom donošenja, a objavit će se u „Službenim novinama Grada Delnica.“

KLASA: 024-06/23-01/01

URBROJ: 2170-6-50-1-23-1

Delnice, 25. rujna 2023. godine

**Gradonačelnica Grada Delnica**

Katarina Mihelčić, dipl. ing. agr.